দক্ষিণ আফ্রিকার বিরুদ্ধে এবার একদিনের আন্তর্জাতিক ম্যাচ আর তিনটে টি টোয়েন্টি ম্যাচের সিরিজ শেষ হওয়ার পর প্রশ্নটা শুনেছিলাম। আগামী বছর ভারতে টি-টোয়েন্টি বিশ্বকাপ। মহেন্দ্র সিংহ ধোনিদের কি আর ফেভারিট বলা উচিত? আমার মতে, ঘরের মাঠে এই বিশ্বকাপে ভারতকে ফেভারিটদের দলে রাখব না তো কাকে রাখব! অবশ্য ভারতের সঙ্গে ট্রফির দৌড়ে অস্ট্রেলিয়া, পাকিস্তানকেও রাখছি।
শুক্রবার টি-টোয়েন্টি বিশ্বকাপের গ্রুপ ও সূচি প্রকাশিত হয়েছে। ভারতের গ্রুপে দেখলাম, পাকিস্তান, অস্ট্রেলিয়া, নিউজিল্যান্ড আর একটি দল উঠবে কোয়ালিফায়ার খেলে। সন্দেহ নেই কাগজে কলমে খুব কঠিন গ্রুপ। কিন্তু ঠাণ্ডা মাথায় ভেবে দেখুন, এই উপমহাদেশের উইকেটে প্রধানত কাদের সম্ভাবনা বেশি সফল হওয়ার। যে দলে ভাল স্পিনার থাকবে তাদের সফল হওয়ার সম্ভাবনা বেশি। আমার পর্যবেক্ষণ যে, এখানেই ভারত অন্য দেশগুলোর চেয়ে এগিয়ে। দক্ষিণ আফ্রিকার বিরুদ্ধে টেস্ট সিরিজে আর অশ্বিন ও রবীন্দ্র জাডেজার যে ফর্ম দেখলাম তাতে আমার মতো আরও অনেকে ভারতীয় দলকে নিয়ে আশাবাদী হলে বিস্মিত হব না। এই মুহূর্তের অশ্বিন আর জাডেজার মতো শক্তিশালী স্পিনার ভারতের গ্রুপে থাকা অন্য দেশের আছে?

কাপ হাতে তিন সদস্য।—রয়টার্স
আমার তো মনে হয় না। অস্ট্রেলিয়ার ভরসা একমাত্র নাথান লায়ন। পাকিস্তানের ইয়াসির শাহ। ইংল্যান্ডের বিরুদ্ধে ধারাবাহিকভাবে ভাল বল করেছে। টি- টোয়েন্টি বিশ্বকাপে যদি স্লো-টার্নার উইকেট তৈরি করা হয় তাহলে ইয়াসির শাহ হয়তো সফল হবে। নিউজিল্যান্ডের স্পিন শক্তি কিন্তু আমার মতে নেই বললেই চলে। তাই ভারতকে এখানকার উইকেটে স্পিন যুদ্ধে চ্যালেঞ্জ জানাতে পারে শুধু পাকিস্তান। তবে, শুধু ভাল স্পিনারই টি-টোয়েন্টি বিশ্বকাপে চ্যাম্পিয়ন হওয়ার একমাত্র শর্ত নয়। যে কোনও দলেই দু’একজন ভাল অলরাউন্ডার থাকা প্রয়োজন। যেমন, অস্ট্রেলিয়ার আছে শন মার্শ। যদি, শেন ওয়াটসন শেষ পর্যন্ত টি টোয়েন্টি বিশ্বকাপের দলে থাকে তাহলে কিন্তু অস্ট্রেলিয়া শক্তিশালী দল হিসাবেই ভারতে খেলতে আসবে।

আমাদের কি আলাদাভাবে অলরাউন্ডারের প্রয়োজন আছে? টি-টোয়েন্টি বিশ্বকাপে আমাদের দল ঘোষণা হতে এখনও দেরি আছে। তবে দক্ষিণ আফ্রিকার বিরুদ্ধে তিন টেস্টে আমাদের ব্যাটসম্যানরা যে ছন্দে মর্কেলদের দুরমুশ করেছে তাতে আমার মনে হয় নির্বাচকরা একই দল রাখার চেষ্টা করবেন। শুধু আমার মতে এবারের টি-টোয়েন্টি বিশ্বকাপে মোহিত শর্মার পরিবর্তে ইশান্ত শর্মা, ভুবনেশ্বর কুমার, উমেশ যাদবের মধ্যে একজনকে নিলে উপকার হবে।
টি-টোয়েন্টি বিশ্বকাপে আরও একজনকে দেখব। মহেন্দ্র সিংহ ধোনি। এবারই হয়তো তাঁর শেষ টি টোয়েন্টি বিশ্বকাপ হতে চলেছে। ধোনি নিশ্চয়ই চেষ্টা করবে দেশকে আরও একটা বিশ্বকাপ দিয়ে তার বিদায়কে গৌরবময় করে যেতে!